**25.§**

**Par Sveķu internātpamatskolas sniegto sabiedrisko ūdenssaimniecības pakalpojumu maksas cenrāža apstiprināšanu**

ZIŅO: N.Audzišs

LĒMUMA PROJEKTU SAGATAVOJA: J.Šmoteks, D. Krēsliņa, I.Bindre

DEBATĒS PIEDALĀS: nav

Saskaņā ar Gulbenes novada domes sēdes 2019.gada 28.marta lēmumu “Par sabiedrisko ūdenssaimniecības pakalpojumu nodrošināšanu dzīvojamajai mājai “Aduliena 1”, Jaungulbenes pagasts, Gulbenes novads (protokols Nr.4, 26.§), sabiedriskos ūdenssaimniecības pakalpojumus, kas sevī ietver: ūdensapgādes (dzeramā ūdens ieguve, sagatavošana lietošanai un piegāde pakalpojuma lietotājiem līdz piederības robežai) un kanalizācijas (notekūdeņu savākšana, novadīšana un attīrīšana) sniedz Gulbenes novada pašvaldības iestāde – Gulbenes novada Sveķu internātpamatskola. Šī lēmuma 3.punkts nosaka, ka maksa par Gulbenes novada Sveķu internātpamatskolas sniegtajiem sabiedriskajiem ūdenssaimniecības pakalpojumiem tiek noteikta ar Gulbenes novada domes lēmumu.

Ūdenssaimniecības pakalpojumu likuma 6.panta otrā daļa noteic, ka vietējās pašvaldības dome nosaka maksu par ūdenssaimniecības pakalpojumiem, ko sniedz pašvaldības iestāde. Nosakot maksu par sabiedriskajiem ūdenssaimniecības pakalpojumiem, vietējā pašvaldība piemēro likumā “Par sabiedrisko pakalpojumu regulatoriem” noteiktos sabiedrisko pakalpojumu regulēšanas pamatprincipus.

Saskaņā ar likuma “Par dzīvojamo telpu īri” 11.³ panta piekto daļu par to, ka tiek paaugstināta maksa par auksto ūdeni un kanalizāciju, īrnieks rakstveidā brīdināms vismaz trīs mēnešus iepriekš, norādot maksas paaugstināšanas iemeslus, un, ja īrnieks pieprasa, sniedzot finansiālo pamatojumu.

Ūdenssaimniecības pakalpojuma maksai jāsedz vismaz darbības un uzturēšanas izmaksas, lai varētu nodrošināt ūdenssaimniecības infrastruktūras ilgtspēju, tajā pašā laikā ūdensapgādes un kanalizācijas pakalpojumiem ir jābūt patērētājiem sociāli pieejamiem.

Ņemot vērā visu iepriekš minēto un pamatojoties uz likuma “Par pašvaldībām” 21.panta pirmās daļas 14.panta c) apakšpunktu, Ūdenssaimniecības pakalpojuma likuma 6.panta otro daļu, likuma “Par dzīvojamo telpu īri” 11.³ panta piekto daļu, kā arī saskaņā ar Gulbenes novada domes 2017.gada 29.novembra noteikumi Nr.14 “Sabiedrisko ūdenssaimniecības pakalpojumu maksas aprēķināšanas metodika Gulbenes novada pagastu pārvaldēs” (prot. Nr.16, 28.§.), Gulbenes novada Sveķu internātpamatskolas veikto ūdensapgādes un kanalizācijas pakalpojumu izmaksu aprēķinu, un Finanšu komitejas ieteikumu, atklāti balsojot: PAR – 14 (Normunds Audzišs, Indra Caune, Andis Caunītis, Gunārs Ciglis, Larisa Cīrule, Ieva Grīnšteine, Stanislavs Gžibovskis, Edīte Kanaviņa, Valtis Krauklis, Normunds Mazūrs, Ilze Mezīte, Guna Pūcīte, Anatolijs Savickis, Andris Vējiņš); PRET – nav; ATTURAS – nav; Gulbenes novada dome NOLEMJ:

1. APSTIPRINĀT Sveķu internātpamatskolas sniegto sabiedrisko ūdenssaimniecības pakalpojumu maksas cenrādi (19.pielikums).

2. NOTEIKT, ka cenrādis stājas spēkā 2019.gada 1.augustā.

3. UZDOT Gulbenes novada Sveķu internātpamatskolas direktoram līdz 2019.gada 1.maijam rakstveidā brīdināt pakalpojumu lietotājus par izmaiņām maksā par sabiedrisko ūdenssaimniecības pakalpojumu.

4. UZDOT Gulbenes novada pašvaldības vecākajai sabiedrisko attiecību speciālistei Guntai Kalmanei ievietot šo lēmumu Gulbenes novada pašvaldības mājas lapā [www.gulbene.lv](http://www.gulbene.lv) internetā.

5. UZDOT Gulbenes novada pašvaldības vecākajai sabiedrisko attiecību speciālistei Jana Igaviņai publicēt šo lēmumu Gulbenes novada pašvaldības informatīvajā izdevumā “Gulbenes Novada Ziņas”.

6. ATZĪT, ka ar 2019.gada 1.augustu spēku zaudē Gulbenes novada domes 2015.gada 26.oktobra sēdes lēmums “Par Sveķu internātpamatskolas sniegto sabiedrisko ūdenssaimniecības pakalpojumu maksas noteikšanu” (protokols Nr.26, 6.§).

7. ATZĪT, ka ar 2019.gada 1.augustu spēku zaudē Gulbenes novada domes 2015.gada 26.oktobra sēdes lēmums “Par dzīvojamajai mājai “Aduliena 1”, Jaungulbenes pagasts, Gulbenes novads sniegto sabiedrisko ūdenssaimniecības pakalpojumu maksas noteikšanu” (protokols Nr.26, 7.§).